# ZAKON

# O AUDIO-VIZUELNIM DJELATNOSTIMA

# GLAVA I

# OSNOVNE ODREDBE

# Član 1.

# Ovim zakonom uređuje se obavljanje, organizovanje i finansiranje audio-vizuelnih djelatnosti i njima komplementarnih djelatnosti, proizvodnja, iznajmljivanje, promet, javno prikazivanje, zaštita i čuvanje audio-vizuelnog djela na teritoriji Republike Srpske, kao i druga pitanja od značaja za obavljanje audio-vizuelnih djelatnosti.

Član 2.

Cilj ovog zakona je podsticanje razvoja audio-vizuelnih djelatnosti i promocija audio-vizuelnog stvaralaštva u Republici Srpskoj (u daljem tekstu: Republika), uspostavljanje sistema podrške razvoju audio-vizuelnih djelatnosti i očuvanje vrijednosti domaćeg audio-vizuelnog djela, zaštita prava i interesa korisnika, te stvaranje uslova za domaću i međunarodnu koprodukciju.

Član 3.

1. Audio-vizuelne djelatnosti su djelatnosti od opšteg interesa za Republiku.
2. Audio-vizuelne djelatnosti su djelatnosti koje obuhvataju razvoj, promociju, proizvodnju, distribuciju i prikazivanje audio-vizuelnih djelâ.

Član 4.

1. Opšti interes u oblasti audio-vizuelnih djelatnosti, u smislu ovog zakona, ostvaruje se kroz:
2. podsticanje domaćeg filmskog stvaralaštva i proizvodnje domaćeg audio-vizuelnog djela od značaja za razvoj kulture i umjetnosti,
3. očuvanje kontinuiteta, slobode i raznovrsnosti audio-vizuelnog stvaralaštva s ciljem očuvanja i promocije kulturnog identiteta Republike,
4. podsticanje međunarodne promocije domaćeg filmskog stvaralaštva i integraciju domaćeg audio-vizuelnog stvaralaštva u evropske i svjetske programe razvoja,
5. podsticanje kulturne raznolikosti u oblasti audio-vizuelnih djelatnosti,
6. podršku predstavljanju i promociji domaćeg audio-vizuelnog djela na značajnim međunarodnima manifestacijama,
7. zaštitu, očuvanje, proučavanje, prezentaciju i afirmaciju vrijednosti domaće i inostrane audio-vizuelne djelatnosti i njenu digitalizaciju,
8. povećanje dostupnosti audio-vizuelnog djela licima sa invaliditetom,
9. suzbijanje svih vidova neovlašćenog korišćenja audio-vizuelnog djela,
10. stvaranje uslova za podršku mladim i talentovanim stvaraocima,
11. podsticanje proizvodnje inostranog audio-vizuelnog djela u Republici,
12. obezbjeđivanje savremenih tehničkih i tehnoloških uslova za obavljanje audio-vizuelnih djelatnosti,
13. podrška razvoju komplementarnih djelatnosti,
14. druga pitanja definisana strateškim dokumentima.
15. Republika i jedinice lokalne samouprave podstiču i pomažu ostvarivanje opšteg interesa u audio-vizuelnoj djelatnosti, njen razvoj i obezbjeđuju uslove za zaštitu i trajno čuvanje audio-vizuelnog djela i audio-vizuelne građe.

Član 5.

Radi ostvarivanja opšteg interesa iz člana 4. ovog zakona, Vlada Republike Srpske (u daljem tekstu: Vlada) donosi Strategiju razvoja audio-vizuelnih djelatnosti i njima komplementarnih djelatnosti u Republici Srpskoj (u daljem tekstu: Strategija), na prijedlog Ministarstva prosvjete i kulture i Audio-vizuelnog centra Republike Srpske (u daljem tekstu: Centar).

Član 6.

Strategijom se utvrđuje:

1. obim i način podrške razvoju audio-vizuelnog stvaralaštva i audio-vizuelnih djelatnosti u Republici,
2. aktivnosti na uključenju audio-vizuelnih djelatnosti u Republici u programe Evropske unije i drugih međunarodnih programa,
3. aktivnosti na prezentaciji i promociji audio-vizuelnog djela čiji su autori ili koautori iz Republike, na domaćem i međunarodnom nivou,
4. podrška u realizaciji domaćih debitantskih audio-vizuelnih djelâ,
5. aktivnosti na uključivanju domaćih umjetnika i stručnjaka u kulturi u snimanju inostranih filmova,
6. aktivnosti na razvoju publike,
7. aktivnosti i mjere podrške razvoju komplementarnih djelatnosti i
8. druge aktivnosti od značaja za razvoj audio-vizuelnih djelatnosti, prezentaciju i promociju audio-vizuelnog stvaralaštva.

Član 7.

Na osnovu usvojene Strategije i na osnovu usvojenog budžeta, Upravni odbor Centra donosi Plan razvoja audio-vizuelnih djelatnosti i njima komplementarnih djelatnosti u Republici Srpskoj.

Član 8.

1. Na pitanja koja nisu uređena ovim zakonom primjenjuju se propisi kojima se uređuje: opšti upravni postupak, obligacioni odnosi, kultura i sistem javnih službi.
2. Odredbe ovog zakona primjenjuju se i na televizijska audio-vizuelna djela.
3. Odredbe ovog zakona ne odnose se na proizvodnju, iznajmljivanje i prikazivanje audio-vizuelnog djela koje proizvode pravna lica, preduzetnici i fizička lica:
   1. za njihove vlastite potrebe u cilju unapređivanja njihovog rada i zaštite na radu, ili za nekomercijalnu upotrebu,
   2. za nastavnu i naučnoistraživačku djelatnost,
   3. za informativnu i propagandnu djelatnost koju snimaju privredna društva, vjerske zajednice i druga pravna ili fizička lica za svoje potrebe,
   4. za turističke promotivno-kulturne svrhe.

Član 9.

Pojedini izrazi i pojmovi, u smislu ovog zakona, imaju sljedeće značenje:

1. razvoj je prva faza u izradi audio-vizuelnog djela u kojoj se kreiraju ideje za djelo, pribavljaju prava za rad na postojećim idejama, piše sinopsis i scenario, kao i faza u kojoj se traže načini finansiranja audio-vizuelnog djela,
2. pretprodukcija je faza u izradi audio-vizuelnog djela kada se vrše pripreme za snimanje, sklapaju se ugovori sa kreativnom ekipom, istražuju lokacije, osmišljavaju likovi, kostimi i scenografije, prave softveri i okruženja u kojima će se raditi, crtaju pozadine, prave scenografije i druge aktivnosti koje se realizuju prije početka produkcije,
3. produkcija je proces izrade audio-vizuelnog djela koje uključuje sve faze od inicijalne priče i ideje, kroz razvoj, scenario, kasting, snimanje ili proizvodnju slike i zvuka do konačnog sklapanja proizvedenih materijala,
4. postprodukcija je finalna tehnološka obrada audio-vizuelnog djela i priprema tog djela za javno prikazivanje, a podrazumijeva uređivanje i montiranje snimljenog materijala, te montažu vizuelnih efekata,
5. investitor je pravno ili fizičko lice za čiji se račun i čijim se sredstvima finansira, odnosno sufinansira proizvodnja audio-vizuelnog djela,
6. audio-vizuelni materijal je montirani original, negativ filma, negativ tonfilma, kopija tonfilma, tonski zapis bez slike, tonska traka, snimljeni filmski i video materijal (zapis) i drugi audio-vizuelni materijal,
7. audio-vizuelna građa obuhvata audio-vizuelno djelo, kao i ukupne scenografske i kostimografske skice, muzičke, likovne, finansijske, publicističke materijale, fotografije, plakat i drugu audio-vizuelnu građu,
8. iznajmljivanje audio-vizuelnog djela je ovlašćeno davanje na korišćenje primjeraka audio-vizuelnog djela na određeni period, uz nadoknadu,
9. komercijalno umnožavanje audio-vizuelnog djela je snimanje audio-vizuelnog djela sa postojećeg nosača na bilo koji drugi nosač radi stavljanja u promet,

# promet audio-vizuelnog djela obuhvata otkup, prodaju i iznajmljivanje audio-vizuelnog djela,

# komplementarne djelatnosti su djelatnosti koje su srodne vrste ili dopuna audio-vizuelnim djelatnostima i doprinose, neposredno ili posredno, ostvarivanju i razvoju audio-vizuelnih djelatnosti (takvim djelatnostima smatraju se filmski i televizijski festivali i manifestacije, programi promocije i prodaje domaćih kinematografskih djelâ, proučavanje i kritičko vrednovanje kinematografske djelatnosti, izdavaštvo u oblasti kinematografije, aktivnosti kinematografskih udruženja i asocijacija, programi stručnog usavršavanja).

Član 10.

Gramatički izrazi upotrijebljeni u ovom zakonu za označavanje muškog ili ženskog roda podrazumijevaju oba pola.

**GLAVA II**

**AUDIO-VIZUELNO DJELO**

Član 11.

Audio-vizelno djelo je kinematografsko djelo, televizijska serija, multimedijski i transmedijski projekat, video-igra i svako drugo audio-vizuelno djelo koje je umjetnički i autorski izraz, bez obzira na tehnologiju na kojoj je nastalo, podlogu na kojoj je fiksirano i način na koji se prikazuje.

Član 12.

(1) Domaće audio-vizuelno djelo, u smislu ovog zakona, jeste audio-vizuelno djelo koje ispunjava najmanje tri od sljedećih uslova:

1) da je djelo snimljeno na nekom od jezika u službenoj upotrebi u Republici ili na jeziku drugih jezičkih grupa koji su u upotrebi na područjima gdje žive druge jezičke grupe ili drugom jeziku u mjeri u kojoj dramaturgija djela opravdava neki drugi jezik,

2) da se radi o djelu čiji je reditelj državljanin Republike, odnosno Bosne i Hercegovine sa mjestom prebivališta u Republici,

3) da se radi o djelu u kome je većina članova kreativne ekipe (scenarista, reditelj, producent, kompozitor muzike, direktor fotografije, animator, glumci, scenograf, kostimograf, masker, montažer, snimatelj zvuka, dizajner zvuka i dr.) državljani Republike, odnosno Bosne i Hercegovinesa mjestom prebivališta u Republici,

4) da je djelo pretežno realizovano domaćim sredstvima,

5) da je djelo u cjelini ili pretežno proizvedeno na teritoriji Republike,

6) da je djelo svojom tematikom u vezi sa kulturnim i istorijskim prostorom Republike, odnosno Bosne i Hercegovine.

(2) Domaće audio-vizuelno djelo jeste i audio-vizuelno djelo koje je proizvela domaća produkcijska kuća samostalno ili u saradnji sa jednom ili više domaćih ili inostranih produkcijskih kuća u skladu sa ratifikovanim međunarodnim sporazumima.

Član 13.

1. Koprodukciono audio-vizuelno djelo je djelo u čijoj organizaciji, proizvodnji i finansiranju, učestvuju dvije ili više produkcijskih kuća.
2. Koprodukciono audio-vizuelno djelo može biti većinsko (bilateralno i multilateralno) koprodukciono audio-vizuelno djelo i manjinsko (bilateralno i multilateralno) koprodukciono audio-vizuelno djelo.

Član 14.

Većinsko koprodukciono audio-vizuelno djelo mora da ispunjava sljedeće uslove:

1) u slučaju bilateralnog koprodukcionog audio-vizuelnog djela učešće većinske produkcijske kuće ne može da bude više od 90% ukupnih troškova proizvodnje audio-vizuelnog djela,

2) u slučaju multilateralnog koprodukcionog audio-vizuelnog djela većinska produkcijska kuća učestvuje u rasponu od 30% do 80% ukupnih troškova proizvodnje audio-vizuelnog djela u zavisnosti od broja produkcijskih kuća koje učestvuju u projektu i ukupne vrijednosti projekta.

Član 15.

Manjinsko koprodukciono audio-vizuelno djelo mora da ispunjava sljedeće uslove:

1) u slučaju bilateralnog koprodukcionog audio-vizuelnog djela učešće manjinske produkcijske kuće ne može biti manje od 10% ukupnih troškova proizvodnje audio-vizuelnog djela,

2) u slučaju multilateralnog koprodukcionog audio-vizuelnog djela učešće manjinske produkcijske kuće ne može biti manje od 5% ukupnih troškova proizvodnje audio-vizuelnog djela u zavisnosti od broja produkcijskih kuća koje učestvuju u projektu i ukupne vrijednosti projekta.

Član 16.

Inostrano audio-vizuelno djelo je audio-vizuelno djelo koje ne ispunjava uslove za status domaćeg audio-vizuelnog djela iz člana 12. ovog zakona, odnosno ne ispunjava uslove za status koprodukcionog audio-vizuelnog djela iz člana 13. ovog zakona, a koje je za račun inostranih pravnih ili fizičkih lica (inostrane produkcijske kuće, odnosno domaćeg koproducenta) dijelom ili u cjelini proizvedeno u Republici, sredstvima inostranih pravnih ili fizičkih lica.

Član 17.

1. U cilju podsticanja investitora da u Republici finansiraju proizvodnju audio-vizuelnih djela, investitoru se, u skladu sa sredstvima obezbijeđenim u budžetu Republike, isplaćuje 30% ukupno utrošenih sredstava za proizvodnju audio-vizuelnog djela na teritoriji Republike.
2. Raspodjela sredstava iz stava 1. ovog člana vrši se na osnovu javnog poziva.
3. Vlada imenuje Komisiju za dodjelu podsticaja, koju čine predsjednik Komisije i četiri člana, od kojih su dva predstavnici ministarstva nadležnog za poslove iz oblasti kulture i po jedan predstavnik ministarstva nadležnog za poslove privrede, ministarstva nadležnog za poslove finansija i ministarstva nadležnog za poslove trgovine i turizma.
4. Nakon sprovedenog postupka kojim se utvrđuje ispunjenost uslova, Komisija dostavlja izvještaj o sprovedenom postupku sa prijedlogom za dodjelu sredstava Vladi na saglasnost.
5. Ministar prosvjete i kulture (u daljem tekstu: ministar), na osnovu saglasnosti Vlade, donosi rješenje o dodjeli sredstava podsticaja.
6. Rješenje ministra je konačno i protiv tog rješenja nije dozvoljena žalba, ali se može tužbom pokrenuti upravni spor pred nadležnim sudom.
7. Ministar sa korisnicima budžetskih sredstava potpisuje ugovor kojim se regulišu međusobna prava i obaveze.
8. Vlada donosi uredbu kojom se utvrđuju uslovi i postupak dodjele podsticajnih sredstava investitoru koji u Republici proizvodi audio-vizuelno djelo.

**GLAVA III**

**AUDIO-VIZUELNE DJELATNOSTI**

Član 18.

1. Audio-vizuelnim djelatnostima mogu da se bave pravna i fizička lica registrovana kod nadležnog organa za obavljanje audio-vizuelnih djelatnosti i upisana u Registar subjekata koji se bave proizvodnjom, prometom i prikazivanjem audio-vizuelnog djela u Republici, u skladu sa ovim zakonom.
2. Direktor Centra donosi Pravilnik o sadržaju i načinu vođenja Registra subjekata koji se bave proizvodnjom, prometom i prikazivanjem audio-vizuelnog djela u Republici.
3. Pravilnik iz stava 2. ovog člana objavljuje se u „Službenom glasniku Republike Srpske“.

Član 19.

Proizvodnja audio-vizuelnog djela obuhvata razvoj projekta, pretprodukciju, produkciju i postprodukciju.

Član 20.

Proizvodnjom audio-vizuelnog djela može da se bavi produkcijska kuća koja je registrovana kao pravno lice ili preduzetnik za obavljanje djelatnosti proizvodnje audio-vizuelnih djela (u daljem tekstu: produkcijska kuća).

Član 21.

1. Domaća produkcijska kuća može proizvoditi audio-vizuelno djelo samostalno ili u saradnji sa jednim ili više domaćih i inostranih produkcijskih kuća, na osnovu ugovora o saradnji, odnosno koprodukciji.
2. Domaća produkcijska kuća može u saradnji sa autorom ili koautorom, prilikom proizvodnje koproducentskog audio-vizuelnog djela angažovati dio inostranog umjetničkog i tehničkog kadra.

Član 22.

Inostrana produkcijska kuća može snimati audio-vizuelno djelo na teritoriji Republike u saradnji sa domaćom produkcijskom kućom.

Član 23.

1. Produkcijske kuće, domaće i inostrane, dužne su, radi statističkog praćenja, Centru dostaviti obavještenje o snimanju audio-vizuelnog djela na teritoriji Republike, na obrascima koje propisuje Centar.
2. Centar vodi evidenciju produkcijskih kuća koje snimaju na teritoriji Republike.
3. Direktor Centra donosi Pravilnik o izgledu obrasca i načinu vođenja evidencije o produkcijskim kućama koje snimaju na teritoriji Republike Srpske.
4. Pravilnik iz stava 3. ovog člana objavljuje se u „Službenom glasniku Republike Srpske“.

Član 24.

Ukoliko je posebnim zakonom uređeno da je za snimanje audio-vizuelnog djela na određenoj lokaciji potrebno posebno odobrenje nadležnog organa, domaća ili inostrana produkcijska kuća je dužna da to odobrenje pribavi prije početka snimanja.

Član 25.

1. Promet audio-vizuelnog djela može da obavlja distributer registrovan kao pravno lice ili preduzetnik za obavljanje poslova distribucije, umnožavanja, prodaje i iznajmljivanja audio-vizuelnih djelâ (u daljem tekstu: distributer).
2. Promet audio-vizuelnog djela može se vršiti samo na osnovu ovlašćenja za promet audio-vizuelnog djela.
3. Ovlašćenje iz stava 2. ovog člana daje lice koje u skladu sa propisima koji uređuju autorsko pravo i srodna prava ima pravo da dozvoli promet autorskog djela.
4. Ovlašćenje za promet audio-vizuelnog djela sadrži broj primjeraka koji se stavlja u promet i vrstu nosača na kojem se nalazi audio-vizuelno djelo.
5. Ovlašćenje za komercijalno umnožavanje audio-vizuelnog djela sadrži:

1) broj primjeraka u koji se može umnožiti audio-vizuelno djelo,

2) identifikacione oznake nosača sa kojeg se vrši umnožavanje audio-vizuelnog djela.

(6) Međusobna prava i obaveze nosioca prava za izdavanje ovlašćenja sa jedne strane i distributera sa druge strane definišu se ugovorom.

(7) Na svakom primjerku audio-vizuelnog djela distributer je dužan da naznači broj i datum ugovora, kao i broj umnoženih primjeraka.

Član 26.

Prodaju i iznajmljivanje audio-vizuelnog djela može vršiti distributer koji ima odgovarajuću opremu za smještaj, čuvanje i prezentaciju audio-vizuelnog djela sa određenog nosača.

Član 27.

1. Prikazivanje audio-vizuelnog djela može da vrši prikazivač registrovan kao pravno lice ili preduzetnik za obavljanje djelatnosti javnog prikazivanja audio-vizuelnih djela (u daljem tekstu: prikazivač).
2. Prikazivanje audio-vizuelnog djela može se vršiti samo na osnovu ovlašćenja za prikazivanje audio-vizuelnog djela.
3. Ovlašćenje iz stava 2. ovog člana daje lice koje, u skladu sa propisima kojim se uređuju autorsko pravo i srodna prava, ima pravo da dozvoli prikazivanje djela.

Član 28.

(1) Javno prikazivanje audio-vizuelnog djela je ovlašćeno prikazivanje audio-vizuelnog djela na javnom mjestu sa bilo kojeg postojećeg ili budućeg nosača tona i slike, emitovanje audio-vizuelnog djela žičanim ili bežičnim prenosom elektromagnetnih, električnih ili drugih signala na daljinu (radio i televizijska difuzija, kablovska difuzija, internet, fiksna i mobilna telefonija) i prikazivanje audio-vizuelnog djela koje se istovremeno emituje putem televizijskog signala.

(2) Javno prikazivanje audio-vizuelnog djela može vršiti prikazivač koji posjeduje odgovarajuću opremu.

Član 29.

1. Distributer i prikazivač je dužan da prije prvog stavljanja u promet audio-vizuelnog djela ili njegovog javnog prikazivanja na odgovarajući i jasno vidljiv način istakne kategoriju audio-vizuelnog djela koja je dodijeljena u skladu sa ovim zakonom i pravilnikom kojim se propisuje kategorizacija audio-vizuelnih djelâ, radi zaštite djece i mladih od sadržaja audio-vizuelnog djela koji je neprimjeren njihovom uzrastu.
2. Audio-vizuelno djelo se ne preporučuje maloljetnicima ako u sebi sadrži eksplicitne scene nasilja, pornografiju, scene ubistva, netolerancije, psovke ili neki drugi neprimjeren sadržaj.
3. U zavisnosti od sadržaja iz stava 2. ovog člana određuje se kategorizacija audio-vizuelnog djela i utvrđuje oznaka njegove podobnosti za prikazivanje maloljetnim licima.
4. Distributer i prikazivač su dužni, pismenim putem, obavijestiti Centar o kategoriji dodijeljenoj pojedinačnom audio-vizuelnom djelu sedam dana prije prvoga javnog prikazivanja ili stavljanja u promet.
5. Centar ima pravo zatražiti promjenu dodijeljene kategorije ako ona nije dodijeljena u skladu sa ovim zakonom i pravilnikom iz stava 7. ovog člana.
6. Kriterijumi za određivanje kategorija podobnosti, izgleda i sadržine oznake kategorije audio-vizuelnog djela propisuju se pravilnikom.
7. Direktor Centra donosi Pravilnik o postupku utvrđivanja kriterijuma za određivanje kategorija podobnosti, izgleda i sadržine oznake kategorije audio-vizuelnog djela.
8. Pravilnik iz stava 7. ovog člana objavljuje se u „Službenom glasniku Republike Srpske“.

Član 30.

1. Nije dozvoljena distribucija, prodaja i iznajmljivanje audio-vizuelnog djela maloljetnicima čija kategorija nije primjerena njihovom uzrastu.
2. Zabrana iz stava 1. ovog člana odnosi se i na prodaju putem poštanskih usluga ili na drugi sličan način.
3. Nije dozvoljeno javno izlaganje i oglašavanje djela iz stava 1. ovog člana.
4. Pravilnikom iz člana 29. stav 7. ovog zakona detaljnije se propisuje način označavanja djela iz stava 1. ovog člana koja moraju imati vidljivo upozorenje da je njihova distribucija, prodaja i iznajmljivanje zabranjena maloljetnim licima.

Član 31.

1. Ukoliko sadržina audio-vizuelnog dela može da naškodi moralnom, fizičkom ili mentalnom razvoju maloljetnika, pravno lice ili preduzetnik koje obavlja audio-vizuelnu djelatnost dužno je da, prilikom stavljanja u promet ili javnog prikazivanja tog audio-vizuelnog djela, istakne oznaku da se audio-vizuelno djelo ne preporučuje licima mlađim od 7, 12, 14, odnosno 18 godina, u zavisnosti od kategorije audio-vizuelnog djela.
2. Zabranjeno je javno prikazivanje audio-vizuelnog djela čija sadržina teško ugrožava fizički, mentalni ili moralni razvoj maloljetnika.
3. Uputstvo o načinu izvršavanja obaveza iz stava 1. ovog člana donosi direktor Centra.

Član 32.

1. Zabranjeno je stavljanje u promet i javno prikazivanje audio-vizuelnog djela kojim se zagovara ili podstiče diskriminacija, mržnja ili nasilje protiv lica ili grupe lica zbog njihovog pripadanja ili nepripadanja nekoj rasi, vjeri, naciji, etničkoj grupi, polu, zbog njihove seksualne opredijeljenosti ili nekog drugog ličnog svojstva.
2. Zabranjeno je stavljanje u promet i javno prikazivanje audio-vizuelnog djela sa pornografskim sadržajem ili sadržajem kojim se zagovara ili podstiče nasilje i otvoreno vrijeđa ljudsko dostojanstvo.

**GLAVA IV**

**ČUVANJE AUDIO-VIZUELNOG DJELA I**

**AUDIO-VIZUELNOG MATERIJALA**

Član 33.

Prikupljanje i trajno čuvanje domaćih audio-vizuelnih djelâ, audio-vizuelnog materijala i građe koja se na njih odnosi, kao i koprodukciona audio-vizuelna djela, bez obzira na vrstu i kvalitet podloge na kojima su snimljena ili zabilježena vrši Kinoteka Republike Srpske (u daljem tekstu: Kinoteka).

Član 34.

1. Kinoteka je dužna da čuva i štiti audio-vizuelna djela i audio-vizuelnu građu koja se na njih odnosi, obezbjeđuje njihovu tehničku i tehnološku zaštitu, restauratorsko-konzervatorsku i dokumentacionu obradu i sistematizovanje u odgovarajuće zbirke, u skladu sa zakonom i međunarodnim i nacionalnim standardima.
2. Audio-vizuelno djelo i druga audio-vizuelna građa štiti se kao kulturno dobro i na njih se primjenjuju propisi o zaštiti i očuvanju kulturnih dobara i arhivske građe.

Član 35.

1. Domaća produkcijska kuća dužna je da Kinoteci dostavi jednu kopiju audio-vizuelnog djela koja se na njega odnosi u roku od šest mjeseci nakon završetka postprodukcije tog djela.
2. Inostrana produkcijska kućamože jednu kopiju audio-vizuelnog djela snimljenog na teritoriji Republike dostaviti Kinoteci u roku od godinu dana nakon završenog snimanja, odnosno šest mjeseci nakon završene postprodukcije u svrhu čuvanja i bogaćenja fundusa ustanove kulture.
3. Kopija audio-vizuelnog djela iz st. 1. i 2. ovog člana dostavlja se na kvalitetnom nosaču slike i zvuka, prema standardima i karakteristikama koje utvrđuje Kinoteka.
4. Obavezno dostavljanje kopije audio-vizuelnog djela koje je sufinansirano sredstvima iz budžeta Republike Srpske utvrđuje se ugovorom o sufinansiranju.

**GLAVA V**

**AUDIO-VIZUELNI CENTAR REPUBLIKE SRPSKE**

Član 36.

Vlada je u ime Republike osnivač Javne ustanove Audio-vizuelni centar Republike Srpske.

Član 37.

1. Centar obavlja sljedeće djelatnosti:
2. prikuplja i putem javnog konkursa raspoređuje sredstva u oblasti audio-vizuelnog stvaralaštva i njemu komplementarnih djelatnosti u skladu sa ovim zakonom i drugim propisima,
3. podržava i podstiče proizvodnju filmova mladih autora i debitanata,
4. podržava javno prikazivanje domaćih audio-vizuelnih djelâ u zemlji i inostranstvu,
5. predstavlja i promoviše domaće stvaralaštvo i domaće umjetnike na međunarodnim festivalima i manifestacijama,
6. popularizuje audio-vizuelne djelatnosti, te podstiče domaća i inostrana ulaganja u audio-vizuelnu djelatnost,
7. podstiče učestvovanje domaćih producenata u evropskim i međunarodnim koprodukcijama,
8. stvara povoljne uslove za privlačenje inostranih produkcijskih kuća u Republici,
9. kontinuirano radi na stvaranju i unapređenju uslova za stimulativni poslovni ambijent i razvoj audio-vizuelnih djelatnosti,
10. učestvuje u programima Evropske unije i Savjeta Evrope iz oblasti audio-vizuelnih djelatnosti i realizuje aktivnosti koje proizlaze iz članstva u evropskim i svjetskim asocijacijama,
11. vrši kontrolu primjene međunarodnih konvencija,
12. razvija i podstiče audio-vizuelnu kulturu,
13. obavlja izdavačku djelatnost,
14. podstiče i organizuje stručno i profesionalno usavršavanje i edukaciju u oblasti audio-vizuelnih djelatnosti i njima komplementarnih djelatnosti,
15. predlaže mjere i učestvuje u suzbijanju nelegalnog prometa i upotrebe audio-vizuelnih djelâ,
16. podstiče unapređivanje teorijske misli, naučnoistraživačkog rada i izdavačke djelatnosti u oblasti audio-vizuelnih djelatnosti,
17. priprema, analizira i izvještava Ministarstvo prosvjete i kulture o kvalitetu manifestacija, filmskih festivala, filmskih projekata, te stanju u oblasti audio-vizuelne djelatnosti i predlaže mjere i aktivnosti radi unapređenja djelatnosti.
18. Djelatnost Centra uređuje se i statutom, u skladu sa ovim zakonom.

Član 38.

Organi rukovođenja i upravljanja Centrom su upravni odbor i direktor.

Član 39.

1. Upravni odbor je organ upravljanja Centrom.
2. Upravni odbor ima tri člana koji se imenuju na period od četiri godine.
3. Upravni odbor Centra imenuje i razrješava Vlada, uz prethodno sproveden postupak javne konkurencije.
4. Uslovi za izbor, kao i postupak imenovanja i razrješenja Upravnog odbora propisuju se odlukom osnivača i statutom Centra.

Član 40.

Upravni odbor Centra vrši sljedeće poslove:

1. donosi statut Centra, uz saglasnost osnivača,
2. usvaja godišnji program rada Centra i finansijski plan i prati njegovo izvršenje, uzsaglasnost osnivača,
3. donosi Plan razvoja audio-vizuelnih djelatnosti i njima komplementarnih djelatnosti u Republici,
4. donosi pravilnike o korišćenju sredstava Centra, u skladu sa zakonom,
5. usvaja godišnji izvještaj o poslovanju Centra i godišnji obračun,
6. rješava žalbe na odluke direktora Centra,
7. daje direktoru mišljenja i prijedloge o pitanjima od interesa za rad Centra,
8. donosi opšte akte i razmatra i druga pitanja utvrđena ovim zakonom.

Član 41.

1. Svojstvo člana upravnog odbora Centra prestaje istekom mandata ili razrješenjem.
2. Članovi upravnog odbora Centra mogu biti razriješeni prije isteka mandata:

1) na lični zahtjev,

2) ako upravni odbor donosi nezakonite odluke ili ne donosi odluke koje je na osnovu zakona i statuta dužan da donosi,

3) ako član upravnog odbora neopravdano odsustvuje sa sjednica, ne izvršava svoje obaveze ili nesavjesnim radom onemogućava rad upravnog odbora,

4) u drugim slučajevima u skladu sa statutom Centra.

Član 42.

1. Direktora Centra imenuje i razrješava Vlada, na period od četiri godine, uz prethodno sproveden postupak javne konkurencije.
2. Za direktora Centra može biti imenovano lice koje ima završen minimalno prvi ciklus studija sa ostvarenih najmanje 240 ECTS bodova ili ekvivalent odgovarajućeg visokoškolskog obrazovanja i najmanje pet godina radnog iskustva u traženom stepenu obrazovanja.
3. Uslovi za izbor, kao i postupak imenovanja i razrješenja direktora propisuju se odlukom osnivača i statutom Centra.

Član 43.

1. Direktor rukovodi Centrom, predstavlja i zastupa Centar i odgovoran je za zakonitost njegovog rada.
2. Direktor Centra:
3. odgovoran je za materijalno-finansijsko poslovanje Centra,
4. predlaže plan i program rada Centra,
5. predlaže Plan razvoja audio-vizuelnih djelatnosti i njima komplementarnih djelatnosti u Republici, uz saglasnost Upravnog odbora,
6. predlaže Upravnom odboru opšte akte,
7. izvršava odluke Upravnog odbora,
8. donosi akt o sistematizaciji radnih mjesta, uz prethodnu saglasnost Ministarstva,
9. odlučuje o zasnivanju i prestanku radnog odnosa zaposlenih, kao i njihovom raspoređivanju,
10. odlučuje o pojedinačnim pravima, obavezama i odgovornostima radnika na radu i u vezi sa radom,
11. obavlja i druge poslove utvrđene ovim zakonom i statutom Centra.

Član 44.

(1) Dužnost direktora prestaje istekom mandata ili razrješenjem.

(2) Direktor može biti razriješen prije isteka mandata:

1) na lični zahtjev,

2) ako donosi nezakonite odluke ili ne donosi odluke koje je na osnovu zakona i statuta dužan da donosi,

3) ako ne izvršava svoje obaveze ili nesavjesnim radom onemogućava rad Centra,

4) u drugim slučajevima u skladu sa statutom Centra.

**GLAVA VI**

**FINANSIRANJE AUDIO-VIZUELNIH DJELATNOSTI**

Član 45.

Sredstva za finansiranje audio-vizuelne djelatnosti Republike obezbjeđuju se iz:

1) budžeta Republike,

2) budžeta jedinica lokalnih samouprava,

3) međunarodnih fondova,

4) donacija, participacija,

5) drugih izvora, u skladu sa zakonom.

Član 46.

(1) Sredstva za razvoj i podršku audio-vizuelnim djelatnostima obezbjeđuju se iz budžeta Republike u iznosu od 0,1% poreskih prihoda, umanjenih za doprinose za socijalno osiguranje.

(2) Sredstva za razvoj i podršku audio-vizuelnim djelatnostima mogu da se obezbijede i:

1) od raspodjele dijela prihoda od igara na sreću,

2) iz drugih izvora u skladu sa zakonom.

Član 47.

1. Sredstva za razvoj i podršku audio-vizuelnim djelatnostima raspoređuju se u skladu sa Planom razvoja audio-vizuelne djelatnosti iz člana 7. ovog zakona.
2. Raspodjela sredstava iz stava 1. ovog člana vrši se putem javnog konkursa za finansiranje ili sufinansiranje projekata produkcije domaćih filmova i za druge oblasti audio-vizuelnih djelatnosti, koji raspisuje i sprovodi Centar.
3. Sredstva iz stava 1. ovog člana mogu da se dodjeljuju za:
4. finansiranje razvoja scenarija audio-vizuelnih djelâ,
5. sufinansiranje razvoja projekata audio-vizuelnih djelâ,
6. sufinansiranje proizvodnje audio-vizuelnih djelâ: dugometražni igrani filmovi, dugometražni dokumentarni filmovi, kratkometražni igrani filmovi, kratkometražni dokumentarni filmovi, animirani filmovi i eksperimentalni filmovi, video-igre i ostale vrste audio-vizuelnih djelâ,
7. sufinansiranje manjinske koprodukcije,
8. sufinansiranje televizijske serije,
9. sufinansiranje drugih oblika audio-vizuelnog stvaralaštva.

Član 48.

1. Pravo podnošenja prijave na javni konkurs imaju fizička i pravna lica registrovana za obavljanje djelatnosti proizvodnje audio-vizuelnih djelâ na teritoriji Republike, čiji su osnivači državljani Republike i Bosne i Hercegovine, sa prebivalištem u Republici.
2. Na konkurs se mogu prijavljivati projekti iz oblasti audio-vizuelnih djelatnosti namijenjeni prvenstveno javnom prikazivanju u bioskopima i drugim oblicima javnog prikazivanja na jezicima koji su u službenoj upotrebi u Republici.

Član 49.

Kriterijumi za izbor projekata u audio-vizuelnim djelatnostima koji se finansiraju ili sufinansiraju iz budžeta Republike su sljedeći:

1) da je projekat u audio-vizuelnoj djelatnosti od značaja za Republiku,

2) da se radi o izvodljivom projektu u audio-vizuelnoj djelatnosti, koji ima značajnu umjetničku i produkcijsku vrijednost,

3) da učešće umjetničkih i tehničkih saradnika u projektu u audio-vizuelnoj djelatnosti osigurava promociju i značajno doprinosi razvoju audio-vizuelne djelatnosti Republike,

4) originalnost, autentičnost ideje, teme i sadržaja scenarija,

5) inovativnost, ubjedljivost scenarija i doprinos razvoju filmske umjetnosti,

6) narativna struktura scenarija, karakterizacija likova i uvjerljivost dijaloga,

7) ocjena doprinosa značaju domaće audio-vizuelne djelatnosti,

8) doprinos scenarija u predstavljanju duha vremena,

9) očekivana privlačnost projektaza domaći i međunarodni kulturni prostor,

10) izvodljivost projekta u audio-vizuelnoj djelatnosti: budžet, složenost snimanja, plan i termini snimanja.

Član 50.

1. Vrednovanje projekata vrše komisije za vrednovanje projekata (u daljem tekstu: Komisije) koje rješenjem imenuje direktor Centra.
2. Komisije imaju pravo na naknadu za svoj rad, a visina naknade članovima komisije ne može biti manja od jedne, niti veća od tri utvrđene najniže neto plate u Republici.
3. Zadatak članova komisije je da, na osnovu kriterijuma iz člana 49.ovog zakona, profesionalno i objektivno izvrše procjenu i stručno vrednovanje dostavljenih projekata u audio-vizuelnim djelatnostima, te predlože direktoru Centra konačnu rang-listu projekata u audio-vizuelnim djelatnostima za finansiranje ili sufinansiranje.
4. U slučaju da podnosilac prijave nije zadovoljan predloženom rang-listom, može podnijeti prigovor Komisiji u roku od osam dana od dana objavljivanja rang-liste.
5. Nakon okončanja postupka po podnesenim prigovorima na preliminarnu rang-listu, Komisija utvrđuje konačnu rang-listu.
6. Na osnovu konačne rang-liste iz stava 5. ovog člana, direktor Centra donosi rješenje o finansiranju ili sufinansiranju projekata u audio-vizuelnim djelatnostima.
7. Na rješenje iz stava 6. ovog člana može se uložiti žalba Upravnom odboru Centra u roku od osam dana od dana prijema rješenja.
8. Odluka Upravnog odbora Centra je konačna i protiv nje nije dozvoljena žalba, ali se može pokrenuti upravni spor pred nadležnim sudom.
9. Direktor Centra donosi Pravilnik o postupku za utvrđivanje kriterijuma za izbor projekata u audio-vizuelnim djelatnostima, na osnovu kojeg se vrši raspodjela sredstava za finansiranje projekata razvoja scenarija ili sufinansiranje ostalih projekata iz budžeta Republike.
10. Pravilnikom iz stava 9. ovog člana propisuju se učesnici za svaku vrstu projekta posebno, kao i postupak utvrđivanja ispunjenosti kriterijuma za izbor projekata u audio-vizuelnim djelatnostima koji se finansiraju ili sufinansiraju iz budžeta Republike.
11. Pravilnik iz stava 9. ovog člana objavljuje se u „Službenom glasniku Republike Srpske“.

**GLAVA VII**

**NADZOR I KAZNENE ODREDBE**

Član 51.

1. Upravni nadzor nad primjenom ovog zakona vrši Ministarstvo prosvjete i kulture.
2. Inspekcijski nadzor nad primjenom ovog zakona i drugih akata iz oblasti audio-vizuelne djelatnosti vrši Republička uprava za inspekcijske poslove, posredstvom nadležnog inspektora.
3. U vršenju inspekcijskog nadzora, pored ovlašćenja utvrđenih zakonom kojim se uređuje oblast inspekcijskog nadzora, nadležni inspektor je ovlašćen da naloži otklanjanje nedostataka nastalih neizvršavanjem ili nepravilnom primjenom ovog zakona, drugih zakona i opštih akata.

(4) Lice koje smatra da je došlo do povrede ovog zakona može se obratiti nadležnoj inspekciji u roku od tri mjeseca od dana saznanja za učinjenu povredu, a najkasnije u roku od šest mjeseci od dana učinjene povrede.

Član 52.

(1) Novčanom kaznom od 3.000 KM do 9.000 KM kazniće se za prekršaj:

1) inostrana producentska kuća ili koproducent ako obavještenje o snimanju audio-vizuelnog djela na teritoriji Republike ne dostavi Centru (član 23),

2) domaći producent ili koproducent ako obavještenje o snimanju audio-vizuelnog djela na teritoriji Republike ne dostavi Centru (član 23).

(2) Za prekršaj iz stava 1. ovog člana kazniće se i odgovorno lice inostrane i domaće producentske kuće ili koproducenta novčanom kaznom od 1.000 KM do 3.000 KM (član 23).

Član 53.

(1) Novčanom kaznom od 3.000 KM do 9.000 KM kazniće se za prekršaj distributer koji vrši promet domaćeg ili inostranog audio-vizuelnog djela na bilo koji nosač slike ili zvuka, njegovo umnožavanje, iznajmljivanje i javno prikazivanje, ako za to nema ovlašćenje/odobrenje i zaključen ugovor sa nosiocem autorskog prava ili licencnih prava (član 25. st. 2. i 3).

(2) Novčanom kaznom od 3.000 KM do 9.000 KM kazniće se za prekršaj distributer ako ne naznači na svakom primjerku filma broj i datum ugovora kojim je stekao pravo na presnimavanje, umnožavanje, iznajmljivanje i javno prikazivanje kinematografskog djela i broj umnoženih primjeraka (član 25. stav 7).

(3) Novčanom kaznom od 3.000 KM do 9.000 KM kazniće se za prekršaj distributer ako vrši distribuciju audio-vizuelnog djela maloljetnicima čija kategorija nije primjerena njihovom uzrastu (član 30. stav 1).

(4) Za prekršaj iz st. 1. i 2. ovog člana kazniće se i odgovorno lice distributera novčanom kaznom od 1.000 KM do 3.000 KM (član 30. stav 1).

Član 54.

* 1. Novčanom kaznom od 3.000 KM do 9.000 KM kazniće se za prekršaj prikazivač audio-vizuelnog djela ako prikaže domaće ili inostrano audio-vizuelno djelo a nema ovlašćenje izdato od nosioca autorskih prava za javno prikazivanje djela (član 27. stav 2).
  2. Novčanom kaznom od 3.000 KM do 9.000 KM kazniće se za prekršaj prikazivač audio-vizuelnog djela ako prikaže audio-vizuelno djelo čija sadržina ugrožava fizički, mentalni ili moralni razvoj maloljetnika (član 30. stav 1).
  3. Za prekršaj iz stava 1. ovog člana kazniće se i odgovorno lice prikazivača audio-vizuelnog djela novčanom kaznom od 1.500 KM do 3.000 KM (član 27. stav 2. i član 30. stav 1).

Član 55.

1. Novčanom kaznom od 3.000 KM do 9.000 KM kazniće se za prekršaj distributer, odnosno prikazivač audio-vizuelnog djela ako ne izvrši kategorizaciju podobnosti tog djela ili ako prilikom stavljanja u promet ili javnog prikazivanja ne istakne oznaku da se audio-vizuelno djelo ne preporučuje licima mlađim od 7, 12, 14, 16 i 18 godina u zavisnosti od kategorije podobnosti tog djela (čl. 29. i 31).
2. Novčanom kaznom od 3.000 KM do 9.000 KM kazniće se za prekršaj distributer, odnosno prikazivač audio-vizuelnog djela ako stavi u promet ili prikaže audio-vizuelno djelo koje zagovara ili podstiče diskriminaciju, mržnju ili nasilje protiv lica ili grupe lica zbog njihovog pripadanja ili nepripadanja nekoj rasi, vjeri, naciji, etničkoj grupi, polu, zbog njihove seksualne opredijeljenosti ili nekog drugog ličnog svojstva (član 32. stav 1).
3. Novčanom kaznom od 3.000 KM do 9.000 KM kazniće se za prekršaj distributer, odnosno prikazivač audio-vizuelnog djela ako stavi u promet ili prikaže audio-vizuelno djelo sa pornografskim sadržajem ili sadržajem kojim se zagovara ili podstiče nasilje i otvoreno vrijeđa ljudsko dostojanstvo (član 32. stav 2).
4. Za prekršaj iz stava 1. ovog člana kazniće se i odgovorno lice distributera ili prikazivača audio-vizuelnog djela novčanom kaznom od 1.000 KM do 3.000 KM (čl. 29, 31. i 32).

Član 56.

(1) Novčanom kaznom od 1.500 KM do 4.500 KM kazniće se za prekršaj distributer koji maloljetnim licima prodaje ili iznajmljuje audio-vizuelno djelo čija kategorija nije primjerena njihovom uzrastu, vrši iznajmljivanje i prodaju putem poštanske narudžbe ili na drugi sličan način vrši njihovo javno izlaganje i oglašavanje (član 30. stav 2).

(2) Za prekršaj iz stava 1. ovog člana kazniće se i odgovorno lice distributera audio-vizuelnog djela novčanom kaznom od 500 KM do 1.500 KM (član 30. stav 2).

Član 57.

1. Novčanom kaznom od 1.500 KM do 4.500 KM kazniće se za prekršaj televizijska kuća ako javno prikaže audio-vizuelno djelo bez ugovora sa vlasnikom autorskog prava (član 27. st. 2. i 3).

(2) Novčanom kaznom od 1.000 KM do 4.500 KM kazniće se za prekršaj televizijska kuća ako javno prikaže audio-vizuelno djelo, a pri tome ne istakne upozorenje da se radi o djelu koje svojim sadržajem može nanijeti štetu zdravlju, mentalnom ili fizičkom razvoju maloljetnih lica ili da posjeduje pornografski sadržaj (član 29).

(3) Novčanom kaznom od 1.500 KM do 4.500 KM kazniće se za prekršaj televizijska kuća ako emituje audio-vizuelno djelo suprotno članu 32. ovog zakona.

(4) Za prekršaj iz st. 1, 2. i 3. ovog člana kazniće se i odgovorno lice u televizijskoj kući novčanom kaznom od 500 KM do 1.500 KM (čl. 27, 29. i 32).

Član 58.

(1) Novčanom kaznom od 3.000 KM do 9.000 KM kazniće se za prekršaj domaća produkcijska kuća koja šest mjeseci nakon završetka postprodukcije audio-vizuelnog djela, Kinoteci ne preda na trajno čuvanje to audio-vizuelno djelo (član 35. stav 1).

(2) Za prekršaj iz stava 1. ovog člana kazniće se i odgovorno lice producentske kuće novčanom kaznom od 1.500 KM do 4.500 KM (član 35. stav 1).

# GLAVA VIII

# PRELAZNE I ZAVRŠNE ODREDBE

Član 59.

Vlada će u roku od šest mjeseci od dana stupanja na snagu ovog zakona donijeti Uredbu o uslovima i postupku dodjele podsticajnih sredstava investitoru koji u Republici proizvodi audio-vizuelno djelo (član 17. stav 8.).

Član 60.

Direktor Centra će u roku od šest mjeseci od dana stupanja na snagu ovog zakona donijeti pravilnike:

1. o načinu vođenja Registra subjekata koji se bave proizvodnjom, prometom i prikazivanjem audio-vizuelnog djela u Republici Srpskoj (član 18. stav 2),
2. o izgledu obrasca i načinu vođenja evidencije o produkcijskim kućama koje snimaju na teritoriji Republike Srpske (član 23. stav 3),
3. o postupku utvrđivanja kriterijuma za određivanje kategorija podobnosti, izgleda i sadržine oznake kategorije audio-vizuelnog djela (član 29. stav 7),
4. o kriterijumima i postupku za izbor projekata u audio-vizuelnoj djelatnosti koji se finansiraju ili sufinansiraju iz budžeta Republike Srpske (član 50. stav 9).

Član 61.

Do donošenja podzakonskih propisa iz čl. 59. i 60. ovog zakona primjenjivaće se podzakonski propisi doneseni na osnovu ranije važećeg zakona, ako nisu u suprotnosti sa ovim zakonom.

Član 62.

Stupanjem na snagu ovog zakona prestaje da važi Zakon o kinematografiji Republike Srpske („Službeni glasnik Republike Srpske“, broj 37/09).

Član 63.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-580/22 POTPREDSJEDNIK

Datum: 1. juna 2022. godine NARODNE SKUPŠTINE

Denis Šulić